CELEX: 52018PC0727
Language: sk
Date: 2018-11-05
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli5. 11. 2018
            COM(2018) 727 final
            2018/0376(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“)
                  1
                môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia, ktoré sa odchyľujú od ustanovení uvedenej smernice, s cieľom zjednodušiť postup pri výbere DPH alebo zamedziť určitým formám daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 27. apríla 2018, Litovská republika požiadala o povolenie naďalej uplatňovať opatrenie, ktoré sa odchyľuje od článku 193 smernice o DPH, ktorým sa určuje osoba povinná zaplatiť DPH. Listom, ktorý Komisia zaevidovala 23. júla 2018, Litovská republika predložila správu o uplatňovaní uvedeného opatrenia.
            
            
               V súlade s článkom 395 ods. 2 smernice o DPH Komisia informovala listom zo 16. augusta 2018 ostatné členské štáty okrem Španielska a Cypru, ktoré boli informované listom zo 17. augusta 2018, o žiadosti Litovskej republiky. Listom z 20. augusta 2018 Komisia oznámila Litovskej republike, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 193 smernice o DPH sa stanovuje všeobecné pravidlo, že zdaniteľná osoba dodávajúca tovar alebo poskytujúca služby je obvykle povinná platiť DPH.
               
               
                  Podľa článku 395 smernice o DPH môžu členské štáty uplatňovať opatrenia odchyľujúce sa od ustanovení smernice o DPH s cieľom zjednodušiť postup výberu DPH alebo zamedziť určitým formám daňových únikov alebo vyhýbaniu sa daňovým povinnostiam, ak ich na to oprávnila Rada.
               
               
                  Litovská republika požiadala o predĺženie uplatňovania mechanizmu prenesenia daňovej povinnosti na dodanie dreva a na dodanie tovaru a poskytnutie služieb zdaniteľnou osobou, ktorá je v konkurznom konaní alebo reštrukturalizačnom konaní pod súdnym dohľadom, t. j. aby osoba, ktorej sa takýto tovar dodáva alebo služby poskytujú, bola povinná zaplatiť DPH.
               
            
            
               Uplatňovanie tohto odchyľujúceho sa opatrenia bolo pôvodne Litovskej republike povolené rozhodnutím Rady 2006/388/ES z 15. mája 2006
                  2
                na obdobie do 31. decembra 2009 a znovu povolené vykonávacím rozhodnutím Rady 2010/99/EÚ zo 16. februára 2010
                  3
                do 31. decembra 2012, vykonávacím rozhodnutím Rady 2012/704/EÚ z 13. novembra 2012
                  4
                do 31. decembra 2015 a vykonávacím rozhodnutím Rady (EÚ) 2015/2395 z 10. decembra 2015
                  5
                do 31. decembra 2018.
            
            
               
                  Litovská republika vo svojej aktuálnej žiadosti a hodnotiacej správe informovala Komisiu, že uplatňovanie mechanizmu prenesenia daňovej povinnosti na dodanie dreva a na dodanie tovaru a poskytnutie služieb zdaniteľnou osobou, ktorá je v konkurznom konaní alebo reštrukturalizačnom konaní, sa ukázalo ako veľmi účinné z hľadiska zamedzenia podvodom. Mechanizmus prenesenia daňovej povinnosti nie je len prostriedkom, ktorý daňovej správe uľahčuje kontrolu a výber DPH, ale tiež nabáda daňovníkov, aby si plnili svoje povinnosti. Podľa Litovskej republiky došlo od zavedenia mechanizmu prenesenia daňovej povinnosti vo vyššie uvedených oblastiach k významnému zníženiu počtu porušení právnych predpisov. Okrem toho toto osobitné opatrenie nemá negatívny vplyv na celkovú sumu príjmov z DPH vybranú na stupni konečnej spotreby, a preto neovplyvňuje negatívne vlastné zdroje Únie založené na DPH.
               
               
                  Odchýlky sa všeobecne udeľujú na obmedzený čas, aby sa umožnilo posúdiť, či je osobitné opatrenie primerané a účinné, ako aj s cieľom poskytnúť členským štátom čas zaviesť iné konvenčné opatrenia na boj proti príslušnému problému, kým neuplynie platnosť odchyľujúceho sa opatrenia, čím sa predĺženie platnosti odchýlky stane redundantným. Odchýlka umožňujúca využívanie mechanizmu prenesenia daňovej povinnosti sa poskytuje len výnimočne pre konkrétne oblasti, v ktorých sa vyskytujú podvody, a predstavuje krajné riešenie.
               
            
            
               Berúc do úvahy nezmenenú právnu a skutkovú situáciu sa preto navrhuje predĺžiť odchyľujúce sa opatrenie posledný raz, čím sa Litovskej republike umožní pokračovať v uplatňovaní tohto odchyľujúceho sa opatrenia do 31. decembra 2021. Do uplynutia platnosti tejto odchýlky by mala Litovská republika implementovať iné konvenčné opatrenia na boj proti šíreniu podvodov v oblasti DPH v sektore dreva a v prípade zdaniteľných osôb, ktoré sú v konkurznom konaní alebo reštrukturalizačnom konaní, a na zabránenie takémuto šíreniu. V dôsledku toho by už ďalej nemalo byť potrebné odchyľovať sa od článku 193 smernice 2006/112/ES, pokiaľ ide o uvedené dodania.
            
            
               •Súlad s existujúcimi ustanoveniami v tejto oblasti politiky
            
            
               
                  Podobné odchýlky v súvislosti s článkom 193 smernice o DPH boli udelené iným členským štátom.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
         
         
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka oprávnenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložila Litovská republika, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa Litovskej republike povoľuje pokračovať v uplatňovaní mechanizmu prenesenia daňovej povinnosti na dodanie dreva a na dodanie tovaru a poskytnutie služieb zdaniteľnou osobou, ktorá je v konkurznom konaní alebo reštrukturalizačnom konaní pod súdnym dohľadom, a to na obmedzený čas. Cieľom tohto mechanizmu je boj proti podvodom v uvedených sektoroch. Rovnako sa ním pre daňovú správu zjednodušuje výber a kontrola správnosti platieb DPH a daňovníci sa nabádajú, aby si plnili svoje povinnosti.
               
               
                  Predĺženie platnosti tohto opatrenia nebude mať podľa Litovskej republiky negatívny vplyv na celkovú sumu príjmov z DPH vybranú na stupni konečnej spotreby, a preto neovplyvní negatívne vlastné zdroje Únie založené na DPH.
               
            
            
               4.VPLYV NA ROZPOČET
            
            
               Návrh nemá žiadny vplyv na rozpočet EÚ.
            
            
               5.ĎALŠIE PRVKY
            
            
               •Plány vykonávania a monitorovanie, hodnotenie a podávanie správ
            
         
         
            
               Návrh je časovo obmedzený.
            
            
            
               2018/0376 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  6
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rozhodnutím Rady 2006/388/ES
                  7
                sa Litve povolilo uplatňovať opatrenie odchyľujúce sa od článku 21 smernice 77/388/EHS
                  8
                s cieľom označiť zdaniteľnú osobu, v prospech ktorej sa vykonáva dodanie tovaru a poskytnutie služieb v prípade konkurzného konania alebo reštrukturalizačného konania pod súdnym dohľadom, ako aj dodanie dreva, za osobu povinnú zaplatiť daň z pridanej hodnoty (DPH) splatnú z tohto dodania tovaru a poskytnutia služieb.
            
            
               (2)Vykonávacím rozhodnutím Rady 2010/99/EÚ
                  9
                sa Litve odchylne od článku 193 smernice 2006/112/ES povolilo, aby do 31. decembra 2012 za osobu povinnú zaplatiť DPH aj naďalej označovala zdaniteľnú osobu, ktorej bol dodaný tento tovar a poskytnuté tieto služby: dodanie tovaru a poskytnutie služieb zdaniteľnou osobou, ktorá je v konkurznom konaní alebo reštrukturalizačnom konaní pod súdnym dohľadom, a dodanie dreva. Povolenie uplatňovať toto odchyľujúce sa opatrenie bolo následne vykonávacím rozhodnutím Rady 2012/704/EÚ
                  10
                predĺžené do 31. decembra 2015 a vykonávacím rozhodnutím Rady (EÚ) 2015/2395
                  11
                do 31. decembra 2018.
            
            
               (3)Listom, ktorý Komisia zaevidovala 27. apríla 2018, Litva požiadala o povolenie naďalej uplatňovať opatrenie, ktoré sa odchyľuje od článku 193 smernice 2006/112/ES, na dodanie dreva a dodanie tovaru a poskytnutie služieb zdaniteľnou osobou, ktorá je v konkurznom konaní alebo reštrukturalizačnom konaní pod súdnym dohľadom. Listom, ktorý Komisia zaevidovala 23. júla 2018, Litva predložila Komisii správu o uplatňovaní uvedeného opatrenia, ako sa to vyžaduje podľa článku 2 tretieho odseku vykonávacieho rozhodnutia 2010/99/EÚ.
            
            
               (4)V súlade s článkom 395 ods. 2 druhým pododsekom smernice 2006/112/ES Komisia informovala listom zo 16. augusta 2018 ostatné členské štáty okrem Španielska a Cypru, ktoré boli informované listom zo 17. augusta 2018, o žiadosti Litovskej republiky. Listom z 20. augusta 2018 Komisia oznámila Litve, že má všetky informácie potrebné na posúdenie danej žiadosti.
            
            
               (5)Zdaniteľné osoby, ktoré sú konkurznom konaní alebo reštrukturalizačnom konaní, často nemôžu v dôsledku finančných ťažkostí zaplatiť DPH, ktorú vyfakturovali za dodanie tovaru a poskytnutie služieb. Litva zároveň čelí problémom na trhu s drevom v dôsledku povahy tohto trhu a podnikov, ktoré sa na ňom podieľajú. Trh ovládajú malé miestne spoločnosti, často opätovní predajcovia a sprostredkovatelia, ktorých daňové úrady môžu len ťažko kontrolovať. Medzi najbežnejšiu formu daňových únikov patrí fakturácia dodania a následné zmiznutie podniku bez zaplatenia dane, pričom zákazníkovi zostane platná faktúra na odpočet dane. Podľa Litvy sa táto situácia, ktorá opodstatňovala uplatňovanie odchyľujúceho sa opatrenia, nezmenila, ale naďalej existuje. Vyšetrovanie a analýza uplatňovania odchyľujúceho sa opatrenia vykonané litovskými daňovými úradmi odhalili jeho účinnosť pri zabraňovaní podvodom v oblasti DPH vo vzťahu k zdaniteľným osobám, ktoré sú v konkurznom konaní alebo reštrukturalizačnom konaní, ako aj v súvislosti s transakciami s drevom.
            
            
               (6)Litve by sa preto malo povoliť uplatňovanie odchyľujúceho sa opatrenia na ďalšie obmedzené obdobie do 31. decembra 2021.
            
            
               (7)Vo všeobecnosti sa odchýlky udeľujú na obmedzené obdobie tak, aby sa dalo posúdiť, či je odchyľujúce sa opatrenie primerané a účinné. Odchýlky poskytujú členským štátom čas na zavedenie iných konvenčných opatrení na boj proti príslušnému problému, kým neuplynie platnosť odchyľujúceho sa opatrenia, čím sa predĺženie platnosti odchýlky stane redundantným. Odchýlka umožňujúca využívanie mechanizmu prenesenia daňovej povinnosti sa poskytuje len výnimočne pre konkrétne oblasti, v ktorých sa vyskytujú podvody, a predstavuje krajné riešenie. Litva by preto mala zaviesť iné konvenčné opatrenia na boj proti šíreniu podvodov v oblasti DPH v sektore dreva a v prípade zdaniteľných osôb, ktoré sú v konkurznom konaní alebo reštrukturalizačnom konaní, a na zabránenie takémuto šíreniu, kým neuplynie platnosť tejto odchýlky, a následne by už v súvislosti s týmito dodaniami nemala potrebovať odchýliť sa od článku 193 smernice 2006/112/ES.
            
            
               (8)Odchyľujúce sa opatrenie nebude mať žiadny nepriaznivý vplyv na vlastné zdroje Únie založené na DPH.
            
            
               (9)Vykonávacie rozhodnutie 2010/99/EÚ by sa preto malo zodpovedajúcim spôsobom zmeniť,
            
         
         
            
               PRIJALA TOTO ROZHODNUTIE:
            
            
               Článok 1
            
            
               Článok 2 vykonávacieho rozhodnutia 2010/99/EÚ sa nahrádza takto:
            
            
               „Článok 2
            
            
               Toto rozhodnutie sa uplatňuje do 31. decembra 2021.“
            
            
               Článok 2
            
            
               Toto rozhodnutie sa uplatňuje od 1. januára 2019.
            
            
               Článok 3
            
            
               Toto rozhodnutie je určené Litovskej republike.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 150, 3.6.2006, s. 13.
               
               
                  
                     (3)
                  
                        Ú. v. EÚ L 45, 20.2.2010, s. 10.
               
               
                  
                     (4)
                  
                        Ú. v. EÚ L 319, 16.11.2012, s. 7.
               
               
                  
                     (5)
                  
                        Ú. v. EÚ L 332, 18.12.2015, s. 140.
               
               
                  
                     (6)
                  
                        Ú. v. EÚ L 347, 11.12.2006, s. 1.
               
               
                  
                     (7)
                  
                        Rozhodnutie Rady 2006/388/ES z 15. mája 2006, ktorým sa Litovskej republike povoľuje uplatňovanie opatrenia odchylne od článku 21 šiestej smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 150, 3.6.2006, s. 13).
               
               
                  
                     (8)
                  
                        Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1).
               
               
                  
                     (9)
                  
                        Vykonávacie rozhodnutie Rady 2010/99/EÚ zo 16. februára 2010, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 45, 20.2.2010, s. 10).
               
               
                  
                     (10)
                  
                        Vykonávacie rozhodnutie Rady 2012/704/EÚ z 13. novembra 2012, ktorým sa mení a dopĺňa vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 319, 16.11.2012, s. 7).
               
               
                  
                     (11)
                  
                        Vykonávacie rozhodnutie Rady (EÚ) 2015/2395 z 10. decembra 2015, ktorým sa mení vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 332, 18.12.2015, s. 140).